殿廷初考諸同舍約共賦詩
作者：王邁
朝代：宋

paragraphs: 紹丑夏五初，皇帝下明詔。
大廷策羣英，虛心問道要。
初考凡六員，同時赴宣召。
宮講絜齋子，典刑真克肖。
胄丞道鄉孫，道心長返照。
何殊鐘在簴，宛如刀出鞘。
谷口亦何人，才德俱富邵。
走也分塵埃，識見等螢爝。
亦獲在選中，所得過所料。
宮燭分夜輝，御香供早燒。
羣羽競赴矰，衆鱗爭入釣。
意氣雲龍翔，精神風虎嘯。
或巽入柔行，或疾聲大叫。
或自出機軸，或工事竊剽。
或寫雲和音，或鼓折楊調。
或作朝鳳鳴，或吟蚯蚓竅。
好惡隨品題，寧復相譏誚。
上方富春秋，明齊日月耀。
涓露增滄溟，微塵填嶽嶠。
乙覽公平章，甲科須直峭。
諷必納祈招，箴必容庭燎。
國步頼扶持，民痍需砭療。
詰朝已竣事，杯行可以釂。